EL Επίσημη Εφημερίδα της Ευρωπαϊκής Ένωσης C 240/15

Γνωμοδότηση της Ευρωπαϊκής Επιτροπής των Περιφερειών με θέμα «Περιβαλλοντική νομοθεσία της ΕΕ: βελτίωση της υποβολής εκθέσεων και της συμμόρφωσης»

(2016/C 240/04)

Εισηγητής: ο κ. Andres JAADLA (EE/ALDE), Δημοτικός σύμβουλος Rakvere (Rakvere linnavolikogu liige) Έγγραφο αναφοράς: Επιστολή του αντιπροέδρου της Ευρωπαϊκής Επιτροπής της 2ας Σεπτεμβρίου 2015

ΠΟΛΙΤΙΚΕΣ ΣΥΣΤΑΣΕΙΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Α. Γενικές παρατηρήσεις

1. επικροτεί το αίτημα της Ευρωπαϊκής Επιτροπής για την κατάρτιση διερευνητικής γνωμοδότησης σχετικά με τα ζητήματα της υποβολής περιβαλλοντικών εκθέσεων και της διασφάλισης της συμμόρφωσης με την περιβαλλοντική νομοθεσία της ΕΕ. Αμφότερα τα ζητήματα έχουν επισημανθεί στην ανακοίνωση της Ευρωπαϊκής Επιτροπής με θέμα «Βελτίωση της νομοθεσίας για καλύτερα αποτελέσματα —ένα θεματολόγιο της ΕΕ» (1)·

2. αποσκοπεί, με την προτεινόμενη διερευνητική γνωμοδότηση, να συμβάλει στην πρωτοβουλία REFIT (Regulatory Fitness and Performance Programme — Πρόγραμμα βελτίωσης της καταλληλότητας και της αποδοτικότητας του κανονιστικού πλαισίου) της Ευρωπαϊκής Επιτροπής με τίτλο «Έλεγχος καταλληλότητας σε ό,τι αφορά τον εξορθολογισμό των υποχρεώσεων παρακολούθησης και υποβολής εκθέσεων στον τομέα της περιβαλλοντικής πολιτικής» («Fitness-check on streamlining monitoring and reporting obligations in environment policy»), καθώς και στην παρακολούθηση προηγούμενων συστάσεων της Επιτροπής των Περιφερειών σχετικά με τη βελτίωση της εφαρμογής της περιβαλλοντικής νομοθεσίας της ΕΕ (2)·

3. υπογραμμίζει ότι τη βασική ευθύνη για τη διασφάλιση της αποτελεσματικής εφαρμογής και επιβολής της νομοθεσίας της ΕΕ φέρουν οι εθνικές αρχές, πολύ συχνά δε οι περιφερειακές και τοπικές οντότητες, όπως εξάλλου έχει αναγνωριστεί από το Ευρωπαϊκό Κοινοβούλιο (3)·

4. τονίζει ότι ένα υψηλό επίπεδο προστασίας του περιβάλλοντος αποτελεί έναν από τους θεμελιώδεις στόχους της Ευρωπαϊκής Ένωσης, και επαναλαμβάνει τις ανησυχίες της σχετικά με το επίπεδο εφαρμογής της περιβαλλοντικής νομοθεσίας·

5. υπογραμμίζει τα πολυάριθμα οφέλη που μπορούν να προκύψουν από την προσεκτική εφαρμογή της περιβαλλοντικής νομοθεσίας της ΕΕ, τόσο για το περιβάλλον όσο και για την οικονομία με τη δημιουργία πιο ισότιμων όρων ανταγωνισμού και ασφάλειας δικαίου για τις επιχειρήσεις, με την προαγωγή της καινοτομίας, αλλά και —πρωτίστως— μέσω της βελτίωσης των συνθηκών διαβίωσης των πολιτών και της υγείας τους. Τονίζει, στο πλαίσιο αυτό, ότι το κόστος της ανεπαρκούς ή εσφαλμένης εφαρμογής της περιβαλλοντικής νομοθεσίας της ΕΕ εκτιμάται περίπου σε 50 δισεκατ. ευρώ ετησίως·

6. λαμβάνει υπό σημείωση τις ανησυχίες που εξέφρασε το Ευρωπαϊκό Κοινοβούλιο, ότι μεγάλο μέρος του περιττού διοικητικού κόστους που συνδέεται με την εφαρμογή της ενωσιακής περιβαλλοντικής νομοθεσίας οφείλεται στις ανεπαρκείς ή αναποτελεσματικές δημόσιες και ιδιωτικές διοικητικές πρακτικές σε διάφορα κράτη μέλη, καθώς και στις περιφερειακές και τις τοπικές αρχές τους (4)· στο πλαίσιο αυτό είναι σημαντικό, στο πλαίσιο της εθνικής νομοθεσίας, να ανατεθούν στις τοπικές και τις περιφερειακές αρχές σαφείς εξουσίες για την εκπλήρωση των υποχρεώσεών τους και την υποστήριξη της εφαρμογής τους·

7. τάσσεται, σύμφωνα με την ανακοίνωση της Ευρωπαϊκής Επιτροπής με θέμα «Βελτίωση της νομοθεσίας για καλύτερα αποτελέσματα —ένα θεματολόγιο της ΕΕ», υπέρ της βελτίωσης αυτής της κατάστασης και προτρέπει τα κράτη μέλη και τις τοπικές και περιφερειακές αρχές να εφαρμόσουν την περιβαλλοντική νομοθεσία της ΕΕ με τον πιο σαφή, απλό και φιλικό προς τον χρήστη τρόπο, διασφαλίζοντας παράλληλα την αποτελεσματικότητά της·

8. σημειώνει, ωστόσο, ότι η εν λόγω αναποτελεσματικότητα οφείλεται κατά κύριο λόγο στη νομοθεσία της ΕΕ η οποία συχνά εκπονείται χωρίς την εκ των προτέρων κατάλληλη αυστηρή και εστιασμένη αξιολόγηση των αρμοδιοτήτων, των επιπτώσεων στο κόστος συμμόρφωσης και των σχετικών δυνατοτήτων των τοπικών και των περιφερειακών αρχών καθώς και των διαφόρων περιβαλλοντικών συνθηκών στα κράτη μέλη·

Β. Βελτίωση της παρακολούθησης και της υποβολής εκθέσεων στον τομέα του περιβάλλοντος

9. τονίζει ότι η συλλογή (παρακολούθηση), η διαβίβαση πληροφοριών (υποβολή εκθέσεων) και η δημοσιοποίηση, καθώς και η διάθεση αυτών των πληροφοριών στους πολίτες είναι ζωτικής σημασίας για τον πλήρη κύκλο πολιτικής σε ό,τι αφορά την ανάπτυξη, την εφαρμογή και την αξιολόγηση της περιβαλλοντικής νομοθεσίας·

10. εκφράζει εκ νέου τις ανησυχίες της σχετικά με τις άνισες προσπάθειες παρακολούθησης και υποβολής εκθέσεων στον τομέα του περιβάλλοντος στην Ευρώπη, οι οποίες έχουν ως αποτέλεσμα οι πληροφορίες που παράγονται να είναι συχνά ελλιπείς, ασύμβατες ή παρωχημένες· αναγνωρίζει ότι η καλύτερη και πλέον προσιτή ενημέρωση σε εθνικό, περιφερειακό και τοπικό επίπεδο θα συμβάλει στον εκ των προτέρων εντοπισμό των μεγάλων περιβαλλοντικών προβλημάτων, διευκολύνοντας την αποτελεσματική εφαρμογή των συστημάτων έγκαιρης προειδοποίησης που ορίζονται από τις διάφορες οδηγίες, και κατά συνέπεια στην εξοικονόμηση κόστους σε μακροπρόθεσμη βάση·

11. αναδεικνύει τον καθοριστικό ρόλο που διαδραματίζουν οι τοπικές και οι περιφερειακές αρχές στη συλλογή των γνώσεων και στη χρήση της παρακολούθησης και της υποβολής εκθέσεων στον τομέα του περιβάλλοντος με στόχο την παροχή πληροφοριών στο ευρύ κοινό και, συγχρόνως, την ενθάρρυνση της ευαισθητοποίησης των πολιτών σε συνεργασία με τους οργανισμούς περιβαλλοντικής προστασίας·

12. τονίζει ότι χρειάζεται κατάλληλη κατανομή αρμοδιοτήτων και πόρων, καθώς και σαφείς ροές πληροφοριών για τις απαιτήσεις των κρατών μελών όσον αφορά την παρακολούθηση και την υποβολή εκθέσεων στον τομέα του περιβάλλοντος μεταξύ των δήμων, των περιφερειών και των εθνικών διοικητικών βαθμίδων, προκειμένου να διασφαλιστεί ότι οι εκθέσεις και οι δείκτες που σχετίζονται με την κατάσταση του περιβάλλοντος χαρακτηρίζονται από συνεκτικότητα, αποτελεσματικότητα και αξιοπιστία·

13. ενθαρρύνει τις τοπικές και τις περιφερειακές αρχές να θεσπίσουν υποχρεώσεις για τους φορείς ανάπτυξης των έργων/σχεδίων, προκειμένου αυτοί να διαβιβάζουν τα περιβαλλοντικά δεδομένα που συλλέγουν για τις εκτιμήσεις περιβαλλοντικών επιπτώσεων και για την απόκτηση εγκρίσεων/αδειών που απαιτούνται βάσει της περιβαλλοντικής νομοθεσίας της ΕΕ στις τοπικές και τις περιφερειακές αρχές·

14. υπογραμμίζει τη σπουδαιότητα της στενής συνεργασίας των τοπικών και των περιφερειακών αρχών και, στο πλαίσιο αυτό, της προώθησης της συμμετοχής και της στήριξης εθελοντών, ΜΚΟ και μη ειδημόνων πολιτών που διαθέτουν επιστημονικές γνώσεις, με στόχο τη συλλογή περιβαλλοντικών δεδομένων, ιδίως σχετικά με τη βιοποικιλότητα·

Δράσεις της Ευρωπαϊκής Επιτροπής/ΕΕ για τη βελτίωση της παρακολούθησης και της υποβολής εκθέσεων στον τομέα του περιβάλλοντος

15. χαιρετίζει το γεγονός ότι η Ευρωπαϊκή Επιτροπή έχει αναλάβει τη διενέργεια ελέγχου καταλληλότητας σχετικά με τον εξορθολογισμό των απαιτήσεων παρακολούθησης και υποβολής εκθέσεων βάσει της περιβαλλοντικής νομοθεσίας της ΕΕ. Η ΕτΠ καλεί την Ευρωπαϊκή Επιτροπή να συντονίσει τον έλεγχο καταλληλότητας με την αναθεώρηση των απαιτήσεων παρακολούθησης και υποβολής εκθέσεων στον τομέα του περιβάλλοντος που έχουν θεσπιστεί σε άλλους τομείς πολιτικής της ΕΕ, όπως π.χ. για τη γεωργία, την ενέργεια και για τις χρηματοπιστωτικές υπηρεσίες·

16. υποστηρίζει την πρόθεση της Ευρωπαϊκής Επιτροπής να αναπτύξει μια πιο σύγχρονη, αποδοτική και αποτελεσματική παρακολούθηση και υποβολή εκθέσεων στον τομέα της περιβαλλοντικής νομοθεσίας της ΕΕ. Η ΕτΠ θεωρεί τους ακόλουθους στόχους ζωτικής σημασίας (5): — πρέπει να εξασφαλιστεί, αφενός, στις τοπικές, τις περιφερειακές και τις εθνικές αρχές αλλά και στην Ευρωπαϊκή Επιτροπή, η δυνατότητα να προβαίνουν σε αξιολόγηση της συμμόρφωσης με τις νομικές υποχρεώσεις της ΕΕ και, αφετέρου, στους ρυθμιζόμενους τομείς να προβαίνουν σε αυτοαξιολόγηση αυτής της συμμόρφωσης, — πρέπει να απλουστευθεί και να μειωθεί ο διοικητικός φόρτος και, παράλληλα, να ενισχυθούν οι δυνατότητες ενιαίας υποβολής έκθεσης για συμπληρωματικές οδηγίες της ΕΕ, με μικρότερη πίεση στις δημόσιες αρχές σε όλα τα επίπεδα και με τη συμβολή του ιδιωτικού τομέα στην υποβολή εκθέσεων, — χρειάζεται να βελτιωθεί και να καταστεί σαφέστερη η ενημέρωση των πολιτών και των ενδιαφερόμενων φορέων και, ως εκ τούτου, να ενδυναμωθεί η αυτονομία τους, συμπεριλαμβανομένων της κοινωνίας των πολιτών και των εκπροσώπων των επιχειρήσεων, πριν από τη διαβίβαση των περιβαλλοντικών δεδομένων των κρατών μελών στην Ευρωπαϊκή Επιτροπή, — να υπάρξει συμβολή στη βελτίωση της διαδικασίας λήψης αποφάσεων και της παροχής πληροφοριών για την αξιολόγηση των πολιτικών·

17. προσυπογράφει τις ακόλουθες αρχές οι οποίες θα πρέπει να αποτελέσουν οδηγό για τη θέσπιση των απαιτήσεων παρακολούθησης και υποβολής εκθέσεων σε επίπεδο ΕΕ: περιεκτικότητα και επάρκεια, συνοχή και συνεκτικότητα, συγκρισιμότητα σε εξισορρόπηση με τις αρχές της επικουρικότητας, της αναλογικότητας, της προσβασιμότητας, του επίκαιρου χαρακτήρα και της συνέχειας (6)·

18. εμμένει στο γεγονός ότι, στις προσπάθειές τους για εξορθολογισμό της παρακολούθησης και υποβολής εκθέσεων και μείωσης του διοικητικού φόρτου, η Ευρωπαϊκή Επιτροπή, τα κράτη μέλη και οι τοπικές και περιφερειακές αρχές δεν θα πρέπει: — να περιορίσουν την παροχή περιβαλλοντικών πληροφοριών στους τοπικούς και τους περιφερειακούς φορείς λήψης αποφάσεων, στο κοινό και στην κοινωνία των πολιτών, — να μειώσουν τη διαβίβαση δεδομένων τα οποία είναι απαραίτητα για την Ευρωπαϊκή Επιτροπή, ούτως ώστε να επιβάλει την περιβαλλοντική νομοθεσία της ΕΕ, — να δημιουργήσουν περιττές νέες απαιτήσεις της ΕΕ για την υποβολή εκθέσεων, αλλά να θέσουν ει δυνατόν σε προτεραιότητα τη χρήση διασύνδεσης μεταξύ των υπαρχουσών βάσεων δεδομένων αναφοράς σχετικά με τις υποχρεώσεις υποβολής εκθέσεων της ΕΕ·

19. υπογραμμίζει την ανάγκη για μια ολοκληρωμένη απογραφή των υποχρεώσεων υποβολής εκθέσεων που θεσπίζονται στο περιβαλλοντικό κεκτημένο της ΕΕ, για μια αναθεώρηση της αναγκαιότητας αυτών των υποχρεώσεων και για μια εκτίμηση του διοικητικού κόστους που συνεπάγεται η παρακολούθηση και η υποβολή εκθέσεων στον τομέα του περιβάλλοντος για τις τοπικές και τις περιφερειακές αρχές·

20. ζητεί από την Ευρωπαϊκή Επιτροπή να συνεκτιμήσει ορθά στον έλεγχο καταλληλότητας που θα διενεργήσει σχετικά με τις απαιτήσεις παρακολούθησης και υποβολής εκθέσεων τις διάφορες πτυχές του κύκλου δεικτών DPSIR (Κινητήριες δυνάμεις, Πιέσεις, Κατάσταση, Επιπτώσεις και Αποκρίσεις — «Driving forces, Pressures, State, Impacts, Responses»)·

21. προτρέπει την Ευρωπαϊκή Επιτροπή να διερευνήσει τα οφέλη αποτελεσματικότητας και να αντιμετωπίσει τις περιττές διοικητικές επιβαρύνσεις σε ό,τι αφορά την παρακολούθηση και την υποβολή εκθέσεων, ιδίως μέσω της αυτοματοποίησης των εργαλείων υποβολής εκθέσεων, καθώς και με την αναζήτηση συνεργιών μεταξύ των υποχρεώσεων υποβολής εκθέσεων στο πλαίσιο διαφόρων οδηγιών·

22. αναγνωρίζει τις υφιστάμενες ορθές πρακτικές στον τομέα των απαιτήσεων περιβαλλοντικής παρακολούθησης και υποβολής εκθέσεων. Σχετικά παραδείγματα αποτελούν το σύστημα WISE (Σύστημα πληροφοριών σχετικά με τα ύδατα για την Ευρώπη), καθώς και η ενσωμάτωση των απαιτήσεων υποβολής εκθέσεων σχετικά με τις ατμοσφαιρικές εκπομπές των ΜΕΚ (μεγάλες εγκαταστάσεις καύσης) στο ευρωπαϊκό μητρώο έκλυσης και μεταφοράς ρύπων (E-ΜΕΜΡ)·

23. φρονεί ότι, για τη βελτίωση της περιβαλλοντικής παρακολούθησης και υποβολής εκθέσεων και για την αποσαφήνιση του στόχου της, η Ευρωπαϊκή Επιτροπή θα πρέπει να καταρτίσει έναν «πίνακα αποτελεσμάτων» για συμπληρωματικές οδηγίες εφαρμογής, όπως έχει εκπονηθεί ήδη για ορισμένες πρόσφατα εκδοθείσες οδηγίες (7)·

24. προτρέπει την Ευρωπαϊκή Επιτροπή να υιοθετήσει εκ νέου στο μέλλον μια οριζόντια προσέγγιση για την παρακολούθηση και την υποβολή εκθέσεων στον τομέα του περιβάλλοντος σε επίπεδο ΕΕ, όταν θα εξετάσει την προοπτική κατάργησης της οδηγίας για την τυποποιημένη υποβολή εκθέσεων·

25. αναγνωρίζει τον καθοριστικό ρόλο του Ευρωπαϊκού Οργανισμού Περιβάλλοντος (ΕΟΠ) για την εξασφάλιση μιας στέρεης βάσης γνώσεων στην οποία θεμελιώνεται η πολιτική για το περιβάλλον και η εφαρμογή αυτής, όπως και η αξία των δράσεών του στο πεδίο της περιβαλλοντικής παρακολούθησης και της υποβολής περιβαλλοντικών εκθέσεων·

26. εκφράζει εκ νέου την υποστήριξή της για την ανάπτυξη δομημένων πλαισίων εφαρμογής και πληροφοριών (SIIF — Structured Implementation and Information Frameworks), όπως προτείνει η Ευρωπαϊκή Επιτροπή για όλες τις βασικές νομοθετικές διατάξεις της ΕΕ για το περιβάλλον (8)·

27. επαναλαμβάνει την έκκλησή της προς την Ευρωπαϊκή Επιτροπή να διασφαλίσει ότι τα κράτη μέλη και οι τοπικές και οι περιφερειακές αρχές εφαρμόζουν σωστά τις υφιστάμενες ελάχιστες απαιτήσεις του κανονισμού σχετικά με την πρόσβαση στις περιβαλλοντικές πληροφορίες, σύμφωνα με τις διατάξεις της σύμβασης του Aarhus (9)·

Βελτίωση της παρακολούθησης και της υποβολής εκθέσεων στον τομέα του περιβάλλοντος με ψηφιακά μέσα

28. εκτιμά ότι οι ηλεκτρονικές εφαρμογές και η ηλεκτρονική διακυβέρνηση προσφέρουν ευρείες δυνατότητες στις τοπικές και τις περιφερειακές αρχές για τον εξορθολογισμό της παρακολούθησης και της υποβολής των εκθέσεών τους στον τομέα του περιβάλλοντος και, ειδικότερα, για τον περιορισμό του διοικητικού φόρτου που επιβαρύνει τις τοπικές και τις περιφερειακές αρχές, αλλά και τις επιχειρήσεις, τη συλλογή δομημένων πληροφοριών και συστηματοποιημένων αποτελεσμάτων στους τομείς της παρακολούθησης και της υποβολής εκθέσεων, καθώς και για τη βελτίωση της ποιότητας της περιβαλλοντικής παρακολούθησης και υποβολής εκθέσεων, π.χ. υπό τη μορφή συναφών κατευθυντηρίων γραμμών και σχετικών διαδικτυακών εντύπων, καθώς και την καλύτερη ενημέρωση και συμμετοχή του κοινού·

29. απευθύνει έκκληση στην Ευρωπαϊκή Επιτροπή και στον ΕΟΠ να διερευνήσουν, στο πλαίσιο των πιλοτικών τους προγραμμάτων, τον τρόπο με τον οποίο μπορούν να μειωθούν με τις ΤΠΕ και την ηλεκτρονική διακυβέρνηση οι πιέσεις που ασκούνται στις τοπικές και τις περιφερειακές αρχές, λόγω των απαιτήσεων παρακολούθησης και υποβολής εκθέσεων, χωρίς να επηρεάζεται ο αντίκτυπος της νομοθεσίας·

30. καλεί την Ευρωπαϊκή Επιτροπή, στο πλαίσιο του ελέγχου καταλληλότητας, να αξιολογήσει προσεγγίσεις οι οποίες να προβλέπουν ότι οι φορείς εκμετάλλευσης και οι τοπικές και περιφερειακές αρχές θα μπορούν να χρησιμοποιούν τα ίδια εργαλεία ηλεκτρονικής υποβολής εκθέσεων για διάφορες νομοθετικές πράξεις της περιβαλλοντικής νομοθεσίας της ΕΕ·

31. επαναδιατυπώνει την έκκλησή της προς την Ευρωπαϊκή Επιτροπή, τον ΕΟΠ και τα κράτη μέλη να αξιοποιήσουν περαιτέρω τις ευκαιρίες που παρέχουν οι τεχνικές παρατήρησης της Γης, όπως το GMES (Ενωσιακό Πρόγραμμα γεωσκόπησης και παρακολούθησης της Γης — Global Monitoring for Environment and Security), προκειμένου να βελτιωθεί η αποτελεσματικότητα της παρακολούθησης (10)·

32. υπογραμμίζει την ανάγκη προώθησης επενδύσεων σε επιγραμμικά συστήματα πληροφοριών και εργαλεία, συμπεριλαμβανομένων των φιλικών προς τον χρήστη δικτυακών πυλών και ιστοσελίδων και προτρέπει τους χρήστες του συστήματος, όπως οι τοπικές και περιφερειακές αρχές και φορείς, να συμμετέχουν στην ανάπτυξη των συστημάτων·

33. τάσσεται υπέρ της προώθησης μιας ολοκληρωμένης διατομεακής και διασυνοριακής διαλειτουργικότητας των ηλεκτρονικών δημόσιων υπηρεσιών της ΕΕ και των κρατών μελών στον τομέα του περιβάλλοντος σε εθνικό, περιφερειακό και τοπικό επίπεδο (11)·

34. τονίζει τον σημαντικό ρόλο που διαδραματίζουν οι δημόσιες περιβαλλοντικές (χωρικές) πληροφορίες για τις επιχειρήσεις του ψηφιακού τομέα, συμπεριλαμβανομένων των ΜΜΕ και των νεοσύστατων επιχειρήσεων· ενθαρρύνει τις τοπικές και περιφερειακές αρχές να αξιοποιήσουν πλήρως το δυναμικό της περαιτέρω χρήσης πληροφοριών του δημόσιου τομέα και να υποστηρίξουν τις ψηφιακές επιχειρηματικές δεξιότητες στη χρήση αυτών των δεδομένων, με σκοπό την υποστήριξη των πολιτών, των επιχειρήσεων και της κοινωνίας των πολιτών στην ανάπτυξη νέων υπηρεσιών, στην αύξηση της ανταγωνιστικότητας και στη δημιουργία νέων θέσεων εργασίας·

35. καλεί την Ευρωπαϊκή Επιτροπή να ενθαρρύνει περαιτέρω την ανταλλαγή βέλτιστων πρακτικών και τεχνολογιών μεταξύ των κρατών μελών, των περιφερειακών και των τοπικών αρχών και να προαγάγει, στις μελλοντικές της προκλήσεις υποβολής προτάσεων στο πλαίσιο του προγράμματος LIFE, της διευκόλυνσης «Συνδέοντας την Ευρώπη» και του προγράμματος «Ορίζοντας 2020», την ψηφιακή παρακολούθηση και υποβολή εκθέσεων στον τομέα του περιβάλλοντος, καθώς και την παροχή περιβαλλοντικών πληροφοριών και την ολοκλήρωση συναφών δράσεων έρευνας και καινοτομίας στο επερχόμενο σχέδιο δράσης 2016-2020 για την ηλεκτρονική διακυβέρνηση·

36. ενθαρρύνει τις τοπικές και τις περιφερειακές αρχές να προωθήσουν την ανάπτυξη ψηφιακών πρακτικών σε ό,τι αφορά την παρακολούθηση και την υποβολή εκθέσεων στον τομέα του περιβάλλοντος, καθώς και δομημένων πλαισίων εφαρμογής και πληροφοριών (SIIF — Structured Implementation and Information Frameworks) και να ενισχύσουν τη διοικητική ικανότητα, αξιοποιώντας την τεχνική βοήθεια στο πλαίσιο των ευρωπαϊκών διαρθρωτικών και επενδυτικών ταμείων·

Αξιολόγηση της οδηγίας INSPIRE (INfrastructure for SPatial Information in the European Community — Υποδομή χωρικών πληροφοριών στην Ευρωπαϊκή Κοινότητα) στο πλαίσιο του προγράμματος REFIT

37. πιστεύει ότι, κατόπιν της μεταφοράς στο εθνικό δίκαιο της οδηγίας 2007/2/ΕΚ για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE), χρειάζεται να γίνει απολογισμός των εμπειριών, προκειμένου να διαπιστωθεί ποιες πρακτικές και τεχνικές απαιτήσεις της οδηγίας είναι σκόπιμες και εφαρμόσιμες από άποψη κόστους-οφέλους. Υπό την έννοια αυτή, προσβλέπει στην αξιολόγηση REFIT της οδηγίας INSPIRE, η οποία καθιστά δυνατή την από κοινού χρήση των περιβαλλοντικών χωρικών πληροφοριών μεταξύ των οργανισμών της δημόσιας διοίκησης και διευκολύνει την πρόσβαση του κοινού σε χωρικές πληροφορίες σε όλη την Ευρώπη·

38. στηρίζει την περαιτέρω ανάπτυξη της υποδομής INSPIRE ως εργαλείου ηλεκτρονικής διακυβέρνησης, ούτως ώστε να εξασφαλιστεί η δημιουργία ενός κοινού και συγκεντρωτικού μορφότυπου και μιας αντίστοιχης διαδικασίας για τη συλλογή δεδομένων σχετικά με τις περιβαλλοντικές χωρικές πληροφορίες, με απώτερο σκοπό τον εξορθολογισμό της παρακολούθησης και της υποβολής εκθέσεων στον τομέα του περιβάλλοντος, καθώς και την αποτελεσματικότερη διασφάλιση της συμμόρφωσης με την ενωσιακή νομοθεσία αλλά και της επιβολής της, ιδίως με την εφαρμογή των αρχών των ανοιχτών δημόσιων δεδομένων (Open Government Data) και τη χρήση ψηφιακών λύσεων τύπου «Smart City» (έξυπνη πόλη) κατά τη δημοσιοποίηση και τη γνωστοποίηση των δεδομένων στους πολίτες

39. καλεί την Ευρωπαϊκή Επιτροπή να εξετάσει τις πιθανές συνέπειες εάν οι απαιτήσεις της οδηγίας INSPIRE σχετικά με τα μορφότυπα καταστούν υποχρεωτικές σε άλλους τομείς.

40. πιστεύει ότι η πρωτοβουλία INSPIRE μπορεί να αποφέρει σημαντικά οφέλη στις τοπικές και τις περιφερειακές αρχές και ζητεί από τα κράτη μέλη, με την υποστήριξη της Ευρωπαϊκής Επιτροπής, να ενισχύσουν τη συμμετοχή των περιφερειακών και των τοπικών αρχών στη διαδικασία INSPIRE και να ενθαρρύνουν την οικοδόμηση ικανοτήτων στις τοπικές και τις περιφερειακές διοικήσεις για την εφαρμογή της οδηγίας INSPIRE (12)·

41. απευθύνει έκκληση για την ενίσχυση του συντονιστικού ρόλου του ΕΟΠ και του Κοινού Κέντρου Ερευνών (ΚΚΕρ) της Ευρωπαϊκής Επιτροπής με στόχο την εξασφάλιση συνέπειας και συμβατότητας στη συλλογή και τη σύνθεση των ποικίλων δεδομένων σε επίπεδο ΕΕ, όπως έχει ήδη διενεργηθεί στο πλαίσιο διάφορων εργαλείων, π.χ. INSPIRE, GMES (Global Monitoring for Environment and Security — Ενωσιακό Πρόγραμμα γεωσκόπησης και παρακολούθησης της γης), GEOSS (Global Earth Observation System of Systems — Παγκόσμιο δίκτυο Συστημάτων Γεωσκόπησης) και EyeonEarth·

Γ. Καλύτερη διασφάλιση της συμμόρφωσης με την περιβαλλοντική νομοθεσία της ΕΕ

42. επισημαίνει τη σημασία που αποδίδει η Ευρωπαϊκή Επιτροπή, στο θεματολόγιο σχετικά με τη βελτίωση της νομοθεσίας, στην πρωτοβουλία «Make it Work» που έχουν δρομολογήσει ορισμένα κράτη μέλη (13) και στην οποία παρέχονται συμβουλές σχετικά με τις διατάξεις διασφάλισης της συμμόρφωσης με την περιβαλλοντική νομοθεσία της ΕΕ·

43. εκφράζει την απογοήτευσή της για την έλλειψη συνεκτικότητας και συνέπειας των απαιτήσεων διασφάλισης της συμμόρφωσης στις διάφορες νομοθετικές πράξεις του ενωσιακού περιβαλλοντικού δικαίου, με διαφορετικά επίπεδα λεπτομέρειας στις διατάξεις και διαφορετικούς ορισμούς που έχουν εξελιχθεί ξεχωριστά με την πάροδο του χρόνου. Αυτό ενδέχεται να έχει ως αποτέλεσμα οι τοπικές και περιφερειακές αρχές να αντιμετωπίζουν ενδεχομένως προβλήματα ερμηνεύοντας και ενσωματώνοντας τις διατάξεις αυτές όταν αναλαμβάνουν δραστηριότητες διασφάλισης της συμμόρφωσης·

44. υποστηρίζει τις ακόλουθες αρχές για τη διασφάλιση της συμμόρφωσης με την περιβαλλοντική νομοθεσία της ΕΕ: διορισμός, εξουσίες και επαγγελματισμός των αρμόδιων αρχών· διασφάλιση της συμμόρφωσης βάσει πληροφοριών· ικανό μείγμα δραστηριοτήτων για τη διασφάλιση της συμμόρφωσης· σχεδιασμός, αξιολόγηση και επανεξέταση των δραστηριοτήτων υπέρ της διασφάλισης της συμμόρφωσης, επικοινωνία με το κοινό και εξασφάλιση δράσεων παρακολούθησης· διασφάλιση του συντονισμού μεταξύ των διαφόρων αρχών·

45. καλεί τις εθνικές, τις περιφερειακές και τις τοπικές αρχές να εφαρμόσουν, πέρα από τις παραπάνω αρχές, μια προσέγγιση της διασφάλισης της συμμόρφωσης η οποία να βασίζεται στην ανάλυση των κινδύνων και προτρέπει την ΕΕ να διατυπώσει συστάσεις σχετικά με την εφαρμογή, στις οποίες θα συνυπολογίζονται οι ιδιαιτερότητες και τα συμφέροντα του τοπικού και του περιφερειακού επιπέδου·

46. θεωρεί την αξιολόγηση των κινδύνων σημαντική ευκαιρία για τις αρμόδιες τοπικές και περιφερειακές αρχές, έτσι ώστε να μειώσουν τον περιττό διοικητικό φόρτο και να διατηρήσουν, ταυτόχρονα, ένα υψηλό επίπεδο περιβαλλοντικής προστασίας, ιεραρχώντας καλύτερα τις προτεραιότητες σε ό,τι αφορά τη χρήση των περιορισμένων δυνατοτήτων επιθεώρησης που αυτές διαθέτουν·

47. φρονεί ότι η περιβαλλοντική νομοθεσία της ΕΕ θα πρέπει να εστιασθεί πρωτίστως στους κινδύνους της μη συμμόρφωσης και τον δυνητικό αντίκτυπο που αυτός συνεπάγεται για το περιβάλλον και την υγεία·

48. καλεί την Ευρωπαϊκή Επιτροπή να δρομολογήσει στο εγγύς μέλλον μια πρωτοβουλία για τη διασφάλιση της συμμόρφωσης, η οποία θα καλύπτει την προώθηση της συμμόρφωσης, της παρακολούθησης και της επιβολής, θα εστιάζεται σε μια προσέγγιση που θα βασίζεται στην ανάλυση των κινδύνων και θα συμβάλλει στην επίτευξη των στόχων του 7ου προγράμματος δράσης για το περιβάλλον (ΠΔΠ)·

49. επιδοκιμάζει την επιλογή μιας οριζόντιας οδηγίας της ΕΕ, η οποία θα θεσπίζει, για το σύνολο του περιβαλλοντικού κεκτημένου της ΕΕ, συγκεκριμένες διατάξεις σχετικά με τη διασφάλιση της συμμόρφωσης δυνάμει των προαναφερόμενων αρχών και η οποία θα ανταποκρίνεται, συγχρόνως, στο αίτημα της ΕτΠ προς την Ευρωπαϊκή Επιτροπή να θεσπίσει ένα γενικό, δεσμευτικό πλαίσιο της ΕΕ για τους περιβαλλοντικούς ελέγχους και την περιβαλλοντική εποπτεία (14)·

50. εκτιμά ότι οι αρμόδιες τοπικές και περιφερειακές αρχές κατέχουν καθοριστικής σημασίας θέση ιδίως για τις δραστηριότητες προώθησης της συμμόρφωσης, η οποία αφορά τη συνεργασία με τους ρυθμιζόμενους φορείς εκμετάλλευσης αλλά και την ενημέρωση των πολιτών αναφορικά με τη μη συμμόρφωση και τα αποτελέσματα σημαντικών επιθεωρήσεων που έχουν διενεργηθεί·

51. παροτρύνει τα κράτη μέλη, τις περιφερειακές και τις τοπικές αρχές να εφαρμόσουν με συνέπεια τις νομοθετικές διατάξεις και να θεσπίσουν αναλογικές και αποτρεπτικές κυρώσεις για τις παραβάσεις της περιβαλλοντικής νομοθεσίας της ΕΕ, καθώς και να επιβάλουν τη συνεπή εφαρμογή της οδηγίας 2008/99/ΕΚ σχετικά με την προστασία του περιβάλλοντος μέσω του ποινικού δικαίου·

52. προτείνει, ως συμπληρωματική δράση, η Ευρωπαϊκή Επιτροπή και τα κράτη μέλη να συνεχίσουν να ενισχύουν τον ρόλο του δικτύου της Ευρωπαϊκής Ένωσης για την εφαρμογή και την επιβολή του δικαίου του περιβάλλοντος (IMPEL - European Union Network for the Implementation and Enforcement of Environmental Law), εξασφαλίζοντας συγκεκριμένα, επίσης, τη δέουσα μακροπρόθεσμη χρηματοδοτική στήριξη του IMPEL, αυξάνοντας τη συστηματική χρήση των επιθεωρήσεων από ομοτίμους (peer-review inspections), καθώς και τη διεξαγωγή κοινών επιθεωρήσεων στο πλαίσιο του IMPEL (15) σε όλους τους τομείς της περιβαλλοντικής νομοθεσίας· αυξάνοντας τη συνεργασία του με άλλα ευρωπαϊκά δίκτυα που εργάζονται για τη διασφάλιση της συμμόρφωσης· και αναπτύσσοντας περαιτέρω τα εθνικά δίκτυα IMPEL που προσλαμβάνουν εμπειρογνώμονες από τις περιφερειακές και τοπικές αρχές κατά την ανταλλαγή βέλτιστων πρακτικών·

53. στηρίζει το αίτημα του Ευρωπαϊκού Κοινοβουλίου (16) προς την Ευρωπαϊκή Επιτροπή να προωθήσει την οικοδόμηση ικανοτήτων μέσω της δημιουργίας των δικτύων δικαστών και εισαγγελέων που ειδικεύονται και σε εγκλήματα κατά του περιβάλλοντος·

54. ζητεί από την Ευρωπαϊκή Επιτροπή, στην ενδεχόμενη νέα πρωτοβουλία της σχετικά με την εξασφάλιση της συμμόρφωσης, να συνυπολογίσει τις προηγούμενες εκκλήσεις της ΕτΠ όσον αφορά τόσο την ανάγκη να δοθεί νέα ώθηση στην οδηγία για την πρόσβαση στη δικαιοσύνη για περιβαλλοντικά θέματα, όπως υποστηρίχθηκε επίσης από το Ευρωπαϊκό Κοινοβούλιο, όσο και τη θέσπιση γενικών κριτηρίων για τα εθνικά συστήματα επεξεργασίας των καταγγελιών (17)·

55. υπενθυμίζει ότι τα διαρθρωτικά ταμεία της ΕΕ έχουν συγκεκριμένο θεματικό στόχο που αποσκοπεί στη βελτίωση της ικανότητας των τοπικών και των περιφερειακών αρχών και θα πρέπει ως εκ τούτου να διατεθούν επαρκή κονδύλια της ΕΕ για τον σκοπό αυτό.

Δ. Περαιτέρω δράσεις για τη βελτίωση της εφαρμογής της περιβαλλοντικής νομοθεσίας της ΕΕ

Δράσεις της Ευρωπαϊκής Επιτροπής και της ΕΕ

56. Προκειμένου να υλοποιήσει περαιτέρω το 7ο πρόγραμμα δράσης της ΕΕ για το περιβάλλον και τον Στόχο προτεραιότητας αριθ. 4 για τη βελτίωση της εφαρμογής, αλλά και για να δώσει συνέχεια στις συστάσεις που διατυπώνονται σε παλαιότερες γνωμοδοτήσεις της ΕτΠ όσον αφορά τη βελτίωση της εφαρμογής της περιβαλλοντικής νομοθεσίας της ΕΕ, η ΕτΠ καλεί την Ευρωπαϊκή Επιτροπή και την ΕΕ (18): α) να υιοθετήσουν αποτελεσματικές πολιτικές βασιζόμενες στις πηγές για την περαιτέρω προσέγγιση των επιπέδων φιλοδοξίας και των χρονικών πλαισίων της νομοθεσίας της ΕΕ που βασίζεται σε πηγές ή προϊόντα με την αντίστοιχη νομοθεσία της ΕΕ σχετικά με τα πρότυπα ή τους στόχους ποιότητας περιβάλλοντος, ούτως ώστε να συνδράμουν καλύτερα τις αρμόδιες τοπικές και περιφερειακές αρχές στην τήρηση των οριακών τιμών της ΕΕ, να προσδιορίσουν τα διασυνοριακά θέματα που είναι πέρα από την άμεση ευθύνη αυτών των αρχών, και να διευρύνουν τις επιλογές κάλυψης του κόστους των αρμόδιων τοπικών και περιφερειακών αρχών στο περιβαλλοντικό δίκαιο της ΕΕ· β) να προωθήσουν περαιτέρω και, με οικονομική υποστήριξη, κατά περίπτωση, να επεκτείνουν και να εδραιώσουν τις υφιστάμενες και πολύ διαφορετικές, όταν δεν επικαλύπτονται, πρωτοβουλίες που στηρίζουν την καινοτομία και τις βέλτιστες πρακτικές στις πόλεις και να ενθαρρύνουν τις πόλεις να προβάλλουν την ηγετική θέση τους, ιδίως με την περαιτέρω ανάπτυξη της ευρωπαϊκής πράσινης πρωτεύουσας, και τον νέο διαγωνισμό «Ευρωπαϊκό Πράσινο Φύλλο» για τις μικρότερες πόλεις· γ) να καταστήσουν, επιπλέον, υποχρεωτική τη διενέργεια μιας ανάλυσης για τον εδαφικό αντίκτυπο και τις επιπτώσεις στην ανταγωνιστικότητα σε περιφερειακό και τοπικό επίπεδο των αξιολογήσεων εδαφικού αντίκτυπου κατά τη σύνταξη και την αναθεώρηση της περιβαλλοντικής νομοθεσίας της ΕΕ· και να ενθαρρύνουν τη συμμετοχή των τοπικών και των περιφερειακών αρχών και των τοπικών επιχειρηματικών κοινοτήτων στις διευρυμένες δημόσιες διαβουλεύσεις της Ευρωπαϊκής Επιτροπής κατά τα προκαταρκτικά νομοθετικά στάδια και κατά την εφαρμογή της νομοθεσίας· δ) να διεξαγάγουν, στο πλαίσιο των τρεχουσών εργασιών για την καταλληλότητα της νομοθεσίας, αξιολογήσεις εδαφικού αντίκτυπου και επιπτώσεων στην ανταγωνιστικότητα για το υφιστάμενο περιβαλλοντικό κεκτημένο και τους δεσμευτικούς στόχους·

57. ζητεί από την Ευρωπαϊκή Επιτροπή να συγκροτήσει μια ομάδα εμπειρογνωμόνων της Ευρωπαϊκής Επιτροπής απαρτιζόμενη από εκπροσώπους των κρατών μελών, των τοπικών και περιφερειακών αρχών και των βασικών φορέων, με σκοπό την παροχή συμβουλών για τη βελτίωση της ποιότητας και της συνοχής του περιβαλλοντικού κεκτημένου της ΕΕ και της εφαρμογής του ή να ενσωματώσει αυτό το έργο στο πλαίσιο της εντολής των υφιστάμενων ομάδων εμπειρογνωμόνων της Ευρωπαϊκής Επιτροπής, παρόμοιας σύνθεσης· η ΕτΠ είναι πρόθυμη να συμβάλει σε αυτήν την ομάδα·

Δράσεις των κρατών μελών, καθώς και των περιφερειακών και τοπικών αρχών

58. Η ΕτΠ προτρέπει: α) τα κράτη μέλη να αναπτύξουν στενότερες επαφές με τις αρμόδιες για την εφαρμογή διοικήσεις, ήδη στο στάδιο της χάραξης των πολιτικών, καθώς και κατά τη μεταφορά στο εθνικό δίκαιο και την επακόλουθη επιβολή, για παράδειγμα στο πλαίσιο ομάδων διακυβερνητικών φακέλων οι οποίες απαρτίζονται από εμπειρογνώμονες από όλα τα επίπεδα διακυβέρνησης εντός των κρατών μελών· β) τις τοπικές και τις περιφερειακές αρχές να καθορίσουν τοπικούς/περιφερειακούς περιβαλλοντικούς στόχους και να χαράξουν σχετικές στρατηγικές, ή να ενσωματώσουν περιβαλλοντικούς στόχους στις υφιστάμενες (ολοκληρωμένες) στρατηγικές για τη βιώσιμη ανάπτυξη, οι οποίες θα θεμελιώνονται στην πολιτική βούληση· γ) τα κράτη μέλη, με την υποστήριξη της Ευρωπαϊκής Επιτροπής, να λάβουν περαιτέρω μέτρα για τη μεγαλύτερη ολοκλήρωση των επιμέρους πράξεων της περιβαλλοντικής νομοθεσίας της ΕΕ, με την καθιέρωση ολοκληρωμένων περιβαλλοντικών αδειών· δ) τα εθνικά και τα περιφερειακά υπουργεία περιβάλλοντος και τους αντίστοιχους περιβαλλοντικούς οργανισμούς, με τη συμμετοχή εκπροσώπων των τοπικών και των περιφερειακών αρχών, να εκπονήσουν έγγραφα καθοδήγησης, τα οποία θα περιλαμβάνουν, μεταξύ άλλων, καταλόγους ελέγχου για τις διάφορες διαδικασίες· ε) τα κράτη μέλη να μεταφέρουν στο εθνικό τους δίκαιο την περιβαλλοντική νομοθεσία της ΕΕ εγκαίρως, επακριβώς και με αποτελεσματικό τρόπο· στ) τα κράτη μέλη, τις περιφερειακές και τις τοπικές αρχές να καταργήσουν σταδιακά τις περιβαλλοντικά επιβλαβείς επιδοτήσεις και να αυξήσουν όλο και περισσότερο τη χρήση μηχανισμών της αγοράς και φιλικών προς το περιβάλλον φορολογικών μεταρρυθμίσεων·

Ενίσχυση της συνεργασίας της ΕτΠ με την Ευρωπαϊκή Επιτροπή, το Ευρωπαϊκό Κοινοβούλιο και το Συμβούλιο σχετικά με τη βελτίωση της εφαρμογής και του ελέγχου της περιβαλλοντικής νομοθεσίας της ΕΕ·

59. εκφράζει την ικανοποίησή της για τη νέα έμφαση που αποδίδουν οι συννομοθέτες στη βελτίωση της εφαρμογής της περιβαλλοντικής νομοθεσίας της ΕΕ και του ελέγχου της (19)·

60. ζητεί από το Ευρωπαϊκό Κοινοβούλιο και το Συμβούλιο να διερευνήσουν από κοινού με την ΕτΠ τον τρόπο με τον οποίο η ΕτΠ, στο πλαίσιο του συμβουλευτικού της ρόλου, μπορεί να συνεισφέρει τις εμπειρίες των τοπικών και των περιφερειακών αρχών στις εκάστοτε ελεγκτικές δραστηριότητές τους·

61. επισημαίνει την εμπειρία που έχει αποκτήσει με την κοινή τεχνική πλατφόρμα συνεργασίας για το περιβάλλον της Ευρωπαϊκής Επιτροπής και της Επιτροπής των Περιφερειών, η οποία παρέχει ένα φόρουμ για την προώθηση του διαλόγου όσον αφορά τα τοπικά και περιφερειακά προβλήματα και τις αντίστοιχες λύσεις κατά την εφαρμογή της περιβαλλοντικής νομοθεσίας της ΕΕ·

62. υπογραμμίζει ότι η εν λόγω Πλατφόρμα έχει αναγνωριστεί από το Συμβούλιο και από το Ευρωπαϊκό Κοινοβούλιο και έχει τοποθετηθεί σε μια υγιή και μακροπρόθεσμη βάση στο πλαίσιο του 7ου ΠΔΠ (Πρόγραμμα δράσης για το περιβάλλον), στοιχείο που επιβεβαιώνει ότι η συσταθείσα Πλατφόρμα «θα διευκολύνει τον διάλογο και την ανταλλαγή πληροφοριών με σκοπό τη βελτίωση της εφαρμογής της νομοθεσίας σε τοπικό επίπεδο»·

63. ζητεί, ως εκ τούτου, να συμβάλει στην περαιτέρω ανάπτυξη της τεχνικής πλατφόρμας, και καλεί την Ευρωπαϊκή Επιτροπή να διερευνήσει από κοινού με το Ευρωπαϊκό Κοινοβούλιο και το Συμβούλιο, σε ποιο βαθμό οι συνεδριάσεις της τεχνικής πλατφόρμας μπορούν να συνδεθούν με τις συζητήσεις στο Ευρωπαϊκό Κοινοβούλιο και στο Συμβούλιο για τη βελτίωση της εφαρμογής και του ελέγχου της περιβαλλοντικής νομοθεσίας·

64. εκτιμά ότι η Ευρωπαϊκή Επιτροπή έχει υιοθετήσει τα τελευταία χρόνια στον τομέα της περιβαλλοντικής πολιτικής της ΕΕ μια προορατική προσέγγιση, ζητώντας την έγκαιρη συμβολή της ΕτΠ στη χάραξη των πολιτικών με την κατάρτιση διερευνητικών γνωμοδοτήσεων, όπως ορίζεται στη συμφωνία συνεργασίας που υπογράφηκε μεταξύ των δύο θεσμικών οργάνων (20). Η ΕτΠ προτείνει να εξετασθεί από κοινού κατά πόσο θα μπορούσε να συνδιοργανώνεται σε πιο τακτική βάση μια συνεδρίαση της τεχνικής πλατφόρμας στο πλαίσιο κάθε διερευνητικής γνωμοδότησης.

65. καλεί την Ευρωπαϊκή Επιτροπή να συνεργαστεί στενά με την Επιτροπή των Περιφερειών σχετικά με τυχόν μελλοντικές πρωτοβουλίες για τη βελτίωση της εφαρμογής και της διαχείρισης περιβαλλοντικών θεμάτων, όπως η πρωτοβουλία για την Περιβαλλοντική αξιολόγηση εφαρμογής (ΠΑΕ) (21)·

Βρυξέλλες 7 Απριλίου 2016. Ο Πρόεδρος της Ευρωπαϊκής Επιτροπής των Περιφερειών Markku MARKKULA

(1) COM(2015) 215 final.

(2) CDR593-2013_00_00_TRA_AC, CDR 1119-2012, CdR 164/2010 fin.

(3) Ψήφισμα του Ευρωπαϊκού Κοινοβουλίου της 12ης Μαρτίου 2013 [2012/2104(INI)].

(4) Ψήφισμα του Ευρωπαϊκού Κοινοβουλίου της 12ης Μαρτίου 2013 [2012/2104(INI)].

(5) MiW – Make it Work Project 10/2015: Discussion Paper for Joint Commission & Make it Work Workshop on Monitoring and Reporting («Έγγραφο συζήτησης για το κοινό εργαστήριο της Ευρωπαϊκής Επιτροπής/πρωτοβουλίας “Make it Work” σχετικά με την παρακολούθηση και την υποβολή εκθέσεων», Βρυξέλλες 19-20 Νοεμβρίου 2015, http://www.ieep.eu/assets/1857/Discussion_paper_for_Workshop_on_Reporting_13-10-15.pdf. Δημόσια διαβούλευση της Ευρωπαϊκής Επιτροπής με θέμα «Streamlining monitoring and reporting obligations in environment policy» (Εξορθολογισμός των υποχρεώσεων παρακολούθησης και υποβολής εκθέσεων στον τομέα της περιβαλλοντικής πολιτικής), http://ec.europa.eu/environment/consultations/reporting_en.htm

(6) MiW – Make it Work Project (Πρωτοβουλία «Make it Work») 10/2015.

(7) Επισκόπηση των υφιστάμενων πινάκων αποτελεσμάτων: http://ec.europa.eu/environment/legal/reporting/products_en.htm

(8) CDR1119-2012_00_00_TRA_AC.

(9) CDR1119-2012_00_00_TRA_AC.

(10) CDR1119-2012_00_00_TRA_AC, CdR 163/2011 fin.

(11) Βλέπε επίσης τις γνωμοδοτήσεις COR- 2014-05514-00-00-AC, COR- 2015-02646.

(12) Τεχνική έκθεση αριθ. 17/2014 του Ευρωπαϊκού Οργανισμού Περιβάλλοντος (ΕΟΠ)· Έκθεση σχετικά με τη δημόσια διαβούλευση για την πρωτοβουλία INSPIRE: http://inspire.ec.europa.eu/reports/consultations/INSPIRE_Public_Consultation_Report_final.pdf

(13) http://www.ieep.eu/work-areas/environmental-governance/better-regulation/make-it-work/

(14) CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(15) CDR1119-2012_00_00_TRA_AC, CdR 164/2010 fin.

(16) Ψήφισμα του Ευρωπαϊκού Κοινοβουλίου της 12ης Μαρτίου 2013 [2012/2104(INI)].

(17) CDR1119-2012_00_00_TRA_AC, CdR 164/2010 fin, Ψήφισμα του Ευρωπαϊκού Κοινοβουλίου της 12ης Μαρτίου 2013 (2012/2104(INI)).

(18) COR-2015-04129, CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(19) Δήλωση του προέδρου της Επιτροπής Περιβάλλοντος, Δημόσιας Υγείας και Ασφάλειας των Τροφίμων (ENVI) του Ευρωπαϊκού Κοινοβουλίου, κ. La Via, στη συνεδρίαση της επιτροπής ENVE («Περιβάλλον, κλιματική αλλαγή και ενέργεια») της ΕτΠ, η οποία διεξήχθη στις 3 Μαρτίου 2015· Γενική Γραμματεία του Συμβουλίου, 9 Οκτωβρίου 2015: Ενσωμάτωση της πράσινης διάστασης στο Ευρωπαϊκό Εξάμηνο: επιδοτήσεις επιβλαβείς για το περιβάλλον και εφαρμογή της περιβαλλοντικής νομοθεσίας - Ανταλλαγή απόψεων. Ενημερωτικό έγγραφο της προεδρίας http://data.consilium.europa.eu/doc/document/ST-12790-2015-REV-1/el/pdf

(20) CdR 164/2010.

(21) http://ec.europa.eu/smart-regulation/roadmaps/docs/2016_env_088_environmental_implementation_review_en.pdf.